搞清楚 呢篇嘢講嘅係日本文學作品。
* 想搵原著改編電視劇，請睇「**一公升眼淚 (電視劇)**」。
* 想搵香港開電視嘅資訊節目，請睇「**一公升眼淚 (電視節目)**」。

《**一公升眼淚**》（1リットルの涙），又叫《**一公升的眼淚**》，係一部日本文學作品，作者木藤亞也（木藤亜也，1962年7月19號—1988年5月23號）。本書已經改成電影同電視劇集，故事由作者親述自己嘅真實際遇。

故事內容
----

故事講述15歲少女木藤亞也考到自己心儀嘅高中，但好快佢發現自己患咗「脊髓小腦變性症」，呢個病主要係人嘅脊髓同小腦響唔知原因情況下萎縮，引致心智完全正常之下控制唔到身體。自始令到佢生活慢慢好多事都做唔到，初時常常跌到。之後行路都要靠輪椅，最後連講嘢都講唔到。今時今日呢個病都唔係咁清楚，莫講話1978年嗰陣，主角更加無能為力。響1988年5月23日，亞也佢25歲，發病十年終於結束短暫一生。佢阿媽木藤潮香將佢病時所寫既日記同文章結集出書，成為呢本《一公升的眼淚》，響1986年出版至今喺日本已經賣過210萬本。2004年故事改編做電影，感人無數，響2005年再改編做電視劇。

電視版
---

內文：一公升眼淚 (電視劇)
《一公升的眼淚》電視劇已經喺2005年10月11日到12月20日每逢星期二嘅21:00—21:54時段（日本時間）於富士電視台播放。平均收視率為15%。並喺2006年10月15日開始於香港無綫電視翡翠台播放。

### 主要角色

* 池內亞也（池内 亜也，15歲→20歲）- 澤尻繪里香

劇集嘅主角。活躍積極嘅性格令她非常受到四周圍嘅人喜愛。平日有喺自己屋企人經營嘅豆腐店幫手，屬於心地善良嘅優等生。由初中開始就開始打籃球。喺2005年3月，正臨近應考高中入學試嘅時候，以15歲之齡患上脊髓小腦變性症。喺病情發展期間經歷各種各樣嘅事，一面流著眼淚嘅同時，一面努力面對疾病同命運。喺絕望之中，受到媽媽潮香嘅鼓勵，以寫日記（文章）搵到自己嘅生存意義。一直抱著嘅願望係可以幫倒人。劇中最後喺25歲嗰時去世。
* 池內潮香（40歲→51歲）- 藥師丸博子

亞也嘅阿媽，職業係保健師。係一名盡心盡力，聰明同仁慈嘅女人。但係，另一方面有時亦會顯現出嚴厲嘅一面。即使喺面對病情逐步發展嘅亞也嗰時抱持著不安同埋各樣問題，仍然能夠以作為保健師嘅知識、以作為一個媽媽嘅關愛同埋勇氣，同屋企人一起持續努力噉支持亞也。冇幾耐之後，因為佢對亞也所講嘅一番話，畀咗亞也一個人生嘅大方向。
* 麻生遙斗（麻生 遥斗，15歲→20歲）- 錦戶亮

亞也嘅同學兼戀人，隸屬生物部。屬於獨立思考並且行動嘅類型。笨拙頑固嘅個性同爸爸一模一樣。因為哥哥意外身故嘅關係，令佢同爸爸嘅關係變得對立，亦變得唔肯向人哋打開自己嘅心。對於有關亞也嘅事，唔只愛佢，亦處處維護佢。由於有呢種諗法，冇幾耐之後就決定咗自己未來嘅路向，入讀常南大學醫學部。
* 池內瑞生（45歲→56歲）- 陣內孝則

亞也嘅阿爸，豆腐店嘅老闆。一方面畀人天真，單純同有膽量嘅印象，有時睇起嚟又好孩子氣，亦有感情脆弱嘅一面，係喺小商業社區成長嘅典型人物。作為爸爸，佢同潮香同埋仔女一齊持續支持亞也。喺池內家之中，係繼亞也之後另一個被描寫喊得最多嘅人。如果以「靜」來比喻潮香嘅眼淚，佢嘅眼淚就應該歸類為「動」。
* 池內亞湖（池内 亜湖，13歲→18歲）- 成海璃子

亞也嘅大妹。由於正處於第二次反叛期當中，因此經常同阿爸嘈嘴。好鍾意打扮，亦非常擅長畫畫。後來繼承家姐嘅願望，進入家姐原本就讀嘅東台高中。隨著亞也病情的發展，令佢本來和善嘅性格續漸表露出來。
* 池內弘樹（11歲→16歲）- 真田佑馬（粵語配音：袁淑珍）

亞也嘅細佬，鍾意踢波。雖然因為亞也病咗，喺感情上有時受到四周圍嘅人傷害，但基本上仍然係一個性格堅強嘅細路。
* 池內理加（5歲→10歲）- 三好杏依（第10、11集改由三好結稀飾演）

亞也嘅細妹。同亞湖一樣有繪畫才能
* 水野宏（33歲→44歲）- 藤木直人

亞也嘅負責醫生。喺常南大學附屬醫院嘅神經內科度做。專科係脊髓小腦變性症嘅治療同埋研究。本身喺支持亞也同佢嘅父母同時，自己亦受到努力面對疾病嘅亞也影響而有所改變，亦係其中一個對遙斗帶來巨大影響嘅人。
* 麻生芳文（50歲→55歲）- 勝野洋

遙斗嘅爸爸。本身係常南大學附屬醫院外科部長。為人一本正經，但性格笨拙頑固。由於長子意外身故，變得同遙斗保持距離，不過實際上就經常擔心遙斗。後期係其中一個對遙斗影響至大嘅人。
* 河本祐二（17歲）- 松山研一

亞也嘅學長，隸屬男子籃球部。亞也喺中學時代開始暗戀嘅對象，但自亞也患病後開始疏遠亞也。
* 西野良三（30歲）- 佐藤重幸

亞也喺東高中嗰時嘅班主任，同時係女子籃球部嘅顧問。為人明朗快活，幾受學生愛戴，不過有時亦會顯露出敷衍了事嘅一面。
* 杉浦真理（杉浦 まり，15歲→18歲） - 小出早織

亞也嘅同學，中學時代開始已經係好好嘅朋友。隸屬女子籃球部。
* 松村早希（15歲→18歲） - 松本華奈

亞也嘅同學，同班兼一樣隸屬女子籃球部而成為朋友。
* 恩田耕平（15歲→18歲） - 水谷百輔

亞也嘅同學，係遙斗中學時代以來嘅好友。性格樂觀，隸屬生物部。
* 中原慶太（15歲→18歲） - 橋爪遼

亞也嘅同學，面上經常流露出認真嘅表情。隸屬生物部。對於生物嘅知識有好高嘅造詣。
* 及川明日美（16歲→17歲） - 大西麻惠

亞也喺養護學校嘅同學兼宿舍同房，比亞也大一歲。本身係水野宏以前負責嘅病人，喺14歲嗰時患上脊髓小腦變性症。劇中喺第7同埋第9集出場。病情進行嘅階段比亞也更加嚴重，但仍然可以以天生嘅開朗同剛毅嘅精神面對疾病。角色就好似係亞也嘅好朋友，好前輩，好家姐噉。
* 及川菊枝（?）- 加藤和子

明日美嘅媽媽，第7集出場。作為一個有患上同樣疾病嘅女兒嘅媽媽，以前輩嘅身份，鼓勵由於水野介紹而到養護學校探訪嘅亞也媽媽。
* 藤村圓（藤村 まどか，?）- 浜丘麻矢

亞也喺養護學校嘅班主任，喺第9同埋第10集出場。對於驚症狀每日都喺度惡化，同唔願意接受自己係殘障人士呢個事實嘅亞也，有時會幾嚴厲噉說教。同西野良三相比，年紀比較輕，亦比佢更加衷心噉接受同埋認同亞也。第10集嗰時同高野喜一結婚。
* 高野喜一（?）- 東根作壽英

養護學校嘅義工，藤村圓嘅戀人，由第9集到最後一集出場。正式嘅工作是「文藝綜合出版」嘅營業員。第10集拜訪潮香做嘢嘅地方，邀請潮香等出席佢同藤村圓婚禮嘅同時，請求出版亞也嘅文章。呢個請求喺冇幾耐之後，實現咗亞也一直以來嘅心願。
* 油豆腐（狗）

### 製作人

* 原作：木藤亞也
* 劇本：江頭美智留、大島里美、橫田理惠
* 企劃：關谷正征、中村百合子
* 製作：貸川聡子
* 導演：村上正典、木下高男
* 配樂：上田益

### 主題曲

#### 日本

* 「Only Human」 - K

作詞：小山內舞　作曲：田中直/松尾潔　編曲：田中直
* 「粉雪」 - レミオロメン
* 「3月9日」 - レミオロメン

#### 香港

* 「固執」 - 陳柏宇

作詞：甄健強　作曲：田中直/松尾潔　編曲：田中直

### 播放日期、副題同收視率

| 各集 | 播放日 | 副題 | 收視率 |
| --- | --- | --- | --- |
| 第1集 | 2005/10/11 | 某個青春的開端 | 13.5% |
| 第2集 | 2005/10/18 | 15歲，悄悄靠近的病魔 | 15.1% |
| 第3集 | 2005/10/25 | 疾病為何選上了我 | 13.5% |
| 第4集 | 2005/11/01 | 二人的孤獨 | 12.3% |
| 第5集 | 2005/11/08 | 殘障者手冊 | 14.6% |
| 第6集 | 2005/11/15 | 無情的視線 | 15.2% |
| 第7集 | 2005/11/22 | 我所歸屬的地方 | 16.2% |
| 第8集 | 2005/11/29 | 一公升的眼淚 | 15.4% |
| 第9集 | 2005/12/06 | 活在當下 | 15.5% |
| 第10集 | 2005/12/13 | 情書 | 16.6% |
| 第11集 | 2005/12/20 | 到遠方去，那沒有眼淚的場所 | 20.5% |
| 特別編 | 2007/04/05 | 追憶 | 17.0% |

平均收視 15.3%

（收視率為日本關東地區嘅收視率同埋由Video Research社調查）